李鴻章

**李鴻章**，字**少荃**，安徽合肥人也。

## 創軍戡亂

清道光二十七年進士，改庶吉士，授編修。從曾國藩遊，講求經世之學。洪秀全據南京，侍郎呂賢基為安徽團練大臣，奏鴻章自助。咸豐三年，廬州陷，鴻章建議先取含山、巢縣圖規复。巡撫福濟授以兵，連克二縣，逾年復廬州。累功，用道員，賞花翎。久之，以將兵淮甸遭眾忌，無所就，乃棄去。從國籓於江西，授福建延建邵道，仍留軍。

十一年，國籓既克安慶，謀大舉東伐。會江蘇缺帥，奏薦鴻章可大用，江、浙士紳亦來乞師。同治元年，遂命鴻章召募淮勇七千人，率舊部將劉銘傳、周盛波、張樹聲、吳長慶，曾軍將程學啟，湘軍將郭松林，霆軍將楊鼎勳，以行。又奏調舉人潘鼎新、編修劉秉璋，檄弟鶴章總全軍營務。時沿江太平軍屯林立，乃賃泰西汽舟八，穿道二千馀裡，抵上海，特起一軍，是為淮軍。外人見其衣裝樸陋，輒笑之，鴻章曰：「軍貴能戰，非徒飾觀美。迨吾一試，笑未晚也。」旋詔署江蘇巡撫。

是時上海有英、法二國軍。美人華爾募洋兵數千，攻克松江、嘉定、青浦、奉賢，號南路軍；學啟等將湘、淮人攻南匯，號北路軍。四月，太平軍悉眾戰敗南路軍，嘉定、奉賢再陷，華爾棄青浦走保松江。學啟將千五百人屯新橋，太平軍圍之數十重，踐屍進。學啟開壁突擊，太平軍駭卻。鴻章親督軍來援，太平軍大奔，乘勝攻泗涇，解松江圍。外國軍見其戰，皆驚嘆。自此湘、淮軍威始振。詔促移師鎮江，鴻章請先圖滬而後出江。既定浦東廳縣，慕王譚紹光來援，敗之北新涇，太平軍走嘉定。九月，進克其城。譚紹光率數十萬眾，連營江口，犯黃渡。諸將分攻，簡精卒逾壕伏而前，斃數人，太平軍陣動，學啟乘之，裹創噪而進，太平軍潰。捷入，授江蘇巡撫。

忠王李秀成糾合納王郜雲官等水陸十萬，偪大橋角而營，鶴章擊之，敗走，九月，复集，連營互進。鶴章立八營於大橋角，與之持。源章以賊麕集西路，志在保無錫，援蘇州。乃令鶴章、銘傳守後路，抽銳卒會學啟合破太平軍屯，蘇、錫之敵皆大困。太平軍陷南京、蘇、杭為三大窟，而蘇則其脊膂也，故李秀成百計援之。譚紹光尤兇狡，誓死守，附城築長牆石壘，堅不可猝拔。十月，鴻章親視師，以砲毀之，太平軍爭權相猜，謀反正，刺殺譚紹光，開門納軍。時降酋八人皆擁重兵，號十萬，歃血誓共生死，要顯秩。學啟言不殺八人，後必為患。鴻章意難之，學啟拂衣出，鴻章笑語為解。明日，八人出城受賞，留飲，即坐上數其罪，斬之。學啟入城諭定其眾，搜殺悍黨二千馀人。捷聞，賞太子太保銜、黃馬褂。十一月，鶴章等復無錫，進攻常州，以應南京圍軍。學啟出太湖，圖嘉興，以應浙軍。鼎新等軍先入浙，收平湖、海鹽，太平軍爭應清軍，所至輒下。三年二月，學啟急攻嘉興，親搏戰，登城，克之，中彈死。四月，克常州，擒斬護王陳坤書，賞騎都尉世職。常勝軍慚無功，戈登辭歸國，乃撤其軍。

廷議南京久未下，促鴻章會攻，鴻章以南京破在旦夕，託辭延師。六月，曾軍克南京，捷書至。鴻章遂分軍令銘傳、盛波由東壩取廣德，鼎新、秉璋由松江攻湖州，松林、鼎勳由滬航海援閩。洪秀全既亡，封**一等肅毅伯**，賞戴雙眼花翎。

## 進剿捻寇
四年四月，科爾沁親王僧格林沁戰歿曹州，以曾國藩為欽差大臣，督其軍。鴻章署兩江總督，命率所部馳防豫西，兼備剿京東馬賊、甘肅回亂。鴻章言：「兵勢不能遠分，且籌餉造械，臣離江南，皆無可委託。為今​​日計，必先圖捻而後圖回。赴豫之師，必須多練馬隊，廣置車騾，非可猝辦。」詔寢其行。時曾國籓督軍剿捻久無功，命回兩江，而​​以鴻章署欽差代之，敗東捻任柱、賴文光於湖北。

六年正月，授湖廣總督。捻軍竄河南，渡運河，濟南戒嚴。初，曾國籓議憑河築牆，遏捻奔竄。鴻章守其策，而注重運西。飭豫軍提督宋慶、張曜及周盛波、劉秉璋分守山東東平以上，自靳口至濟寧；楊鼎勳分守趙村、石佛至南陽湖；李昭慶分守攤上、黃林莊至韓莊、八牌；皖軍黃秉鈞等分守宿遷、運河上下游：互為策應，使捻不得出運。六月，抵濟寧，賊由濰縣趨竄登、萊。鴻章复議偪入海隅聚殲之，乃創膠萊河防策，令銘傳、鼎新築長牆二百八十馀裡，會合豫軍、東軍分汛設守。時捻集萊陽、即墨間，屢撲堤牆不得出。七月，捻由海神廟潛渡濰河，山東守將王心安不及禦，膠萊防潰。朝旨切責，將罷防，鴻章抗疏言：「運河東南北三面賊氛蹂躪，其受害者不過數府州縣，若驅過運西，則江、皖、東、豫、楚數省之地，流毒無窮。」乃堅持前議，嚴扼運防。令銘傳、松林、鼎勳三軍往來躡擊。十月，追至贛榆，降酋潘貴升斃任柱於陣，捻勢漸衰。賴文光挈眾竄山東，戰屢敗，遁入海濱，清軍圍擊之，斬獲三萬。賴文光走死揚州。東捻平，賞加一騎都尉世職。

七年正月，西捻張總愚由山右渡河，北竄定州，京師大震。詔奪職，鴻章督軍入直，疏言：「剿辦流寇，以堅壁清野為上策。東捻流竄豫東、淮北，所至民築圩寨，深溝高壘以御之。賊往往不得一飽，故其畏圩寨甚於畏兵。河北平原千里，無險可守。截此則竄彼，迎左則趨右，縱橫馳突，無處不流。且自渡黃入晉，沿途擄獲騾馬愈眾，步賊多改為騎，趨避捷，肆擾尤易。自古辦賊，必以彼此強弱飢飽為定衡。賊未必強於官軍，但彼騎多而我騎少。今欲絕賊糧、斷賊騎，惟有嚴諭紳民堅築圩寨。一聞警信，即收糧草牲畜老弱壯丁於內。賊至無所掠食，兵至轉可買食。賊雖流而其計漸窮，或可剋期撲滅也。」二月，鴻章督軍進德州，敗捻軍安平、饒陽。三月，捻竄晉州，渡滹沱河，南入豫，复折竄直隸，撲山東東昌；四月，趨茌平、德平，出德州，西奔吳橋、東光，偪天津。下部議處，命總統北路軍務，限旬月殄滅。

鴻章以捻騎久成流寇，非就地圈圍，終不足制捻之命。三口通商大臣崇厚及左宗棠皆以為言，而直隸地平曠，無可圈圍；欲就東海南河形勢，必先扼西北運河，尤以東北至津、沽，西南至東昌、張秋為鎖鑰。乃掘滄州迤南捷地壩，洩運水入減河。河東築長牆，斷捻竄津之路。東昌運防，則淮軍自城南守至張秋，東、皖諸軍自城北守至臨清，並集民團協防。閏四月，以勦捻逾限，予嚴議。時賊為官軍所偪，奔突不常。以北路軍勢重，銳意南行，迴翔陵縣、臨邑間，旁擾茌平、德平，犯臨清運防。鴻章慮久晴河涸，民團不可恃，且晝夜追奔疲士卒，議乘黃河伏汛，縮地紮圈。以運河為外圍，以馬頰河為裡圍。其時清軍大敗捻於德州揚丁莊，又追敗之商河。張總愚率悍黨遁濟陽，沿河北出德州犯運防，上竄鹽山、滄州。清軍扼截之，不得出，轉趨博平、清平。適黃、運暨徒駭交漲，東昌、臨清、張秋、徬河水深不可越。河西北岸長牆綿亙，捻竄地迫狹，勢益困。鴻章增調劉銘傳軍，期會前敵。分屯茌平之桃橋、南鎮，至博平、東昌，圈捻徒駭、黃、運之內，而令馬隊週回兜逐，捻無一生者，張總愚投水死。西捻平，詔復原官，加太子太保銜，以湖廣總督協辦大學士。八月入覲，賜紫禁城內騎馬。

## 興辦洋務

八年二月，兼署湖北巡撫。十二月，詔援黔，未行，改援陝西。九年七月，剿平北山土匪。值天津教堂滋事，命移軍北上。案結，調直隸總督兼北洋通商事務大臣。十月，日本請通商，授全權大臣，與定約。十二年五月，授大學士，仍留總督任。六月，授武英殿大學士。十三年，調文華殿大學士。

初，與國籓合疏選幼童送往美國就學，歲百二十人。期以二十年學成歲歸為國效用，乃未及終學而中輟。鴻章爭之不能得，隨分遣生徒至英、德、法諸國留學。及建海軍，將校盡取才諸生中。初在上海奏設外國學館，及蒞天津，奏設武備海陸軍，又各立學堂，是為清國講求兵學之始。嘗議製造輪船，疏言：「西人專恃其砲輪之精利，橫行中土。於此而曰攘夷，固虛妄之論。即欲保和局，守疆土，亦非無具而能保守之也。士大夫囿於章句之學，苟安目前，遂有停止輪船之議。臣愚以為國家諸費皆可省，惟養兵設防、練習槍砲、製造兵輪之費萬不可省。求省費則必屏除一切，國無與立，終無自強之一日矣。」

光緒元年，台灣事變，王大臣奏籌善后海防六策。鴻章議曰：「歷代備邊多在西北，其強弱之事，主客之形，皆適相埒，且猶有中外界限。今則東南海疆萬馀裡，各國通商傳教，往來自如。陽託和好，陰懷吞噬，一國生事，諸國構煽，實為數千年來未有之變局。輪船電報，瞬息千里，軍火機器，工力百倍，又為數千年來未有之強敵。而環顧當世，餉力人才，實有未逮，雖欲振奮而莫由。易曰：'窮則變，變則通。'蓋不變通，則戰守皆不足恃，而和亦不可久也。近時拘謹之儒，多以交涉洋務為恥，巧者又以引避自便。若非朝廷力開風氣，破拘攣之故習，求制勝之實際，天下危局，終不可支；日後乏才，且有甚於今日者。以中國之大，而無自強自立之時，非惟可憂，抑亦可恥。」

鴻章持國是，力排眾議，獨究討外國政學、法制、兵備、財用、工商、藝業。聞歐美出一新器，必百方營購以備不虞。嘗設廣方言館、機器製造局、輪船招商局；開磁州、開平煤鐵礦、漠河金礦；廣建鐵路、電線及織佈局、醫學堂；購鐵甲兵艦；築大沽、旅順、威海船砲台壘；遴武弁送德國學水陸軍械技藝；籌通商日本，派員往駐；創設公司船赴英貿易。凡所營造，皆前此所未有也。初，鴻章辦海防，政府歲給四百萬。其後不能照撥，而戶部又奏立限制，不令購船械。鴻章雖屢言，而事權不屬，蓋終不能竟厥功焉。

三年，晉、豫旱災，鴻章力籌賑濟。時直隸亦患水，永定河居五大河之一，累年漫決，害尤甚。鴻章修復金門徬及南、上、北三灰壩。盧溝橋以下二百馀裡，改河築堤，緩其溜勢。別濬大清河、滹沱河、北運河、減河，以資宣洩，自是水患稍紓。五年，命題穆宗、孝哲毅皇后神主，賞加太子太傅銜。六年，巴西通商，以全權大臣定約。八年，丁母憂，諭俟百日後以大學士署理直隸總督，鴻章累辭，始開缺，仍駐天津督練各軍，並署通商大臣。朝鮮內亂，鴻章時在籍，趣赴天津，代督張樹聲飭提督吳長慶率淮軍定其亂，鴻章策定朝鮮善後事宜。九年，復命署總督，累乞終制，不允。

## 苦撐禦外

十年，法越構兵，雲貴總督岑毓英督師援越。法乃自請講解，鴻章與法總兵福祿諾議訂條款，既竣，而法人伺隙陷越諒山，薄鎮南關，兵艦馳入南洋，分擾閩、浙、台灣，邊事大棘。北洋口岸，南始砲台，北迄山海關，延袤幾三千里，而旅順實為首衝。乃檄提督宋慶、水師統領提督丁汝昌守旅順，副將羅榮光守大沽，提督唐仁廉守北塘，提督曹克忠、總兵葉志超守山海關內外，總兵全祖凱守煙台，首尾聯絡，海疆屹然。十一年，法敗於諒山，計窮，复尋成。授全權大臣，與法使巴德納增減前約。事平，下部議敘。是年朝鮮亂黨入王宮，戕執政大臣六人。提督吳兆有以兵入護，誅亂黨，傷及日本兵。日人要索議統將罪，鴻章嚴拒之，而允以撤兵寢其事。九月，命會同醇親王辦理海軍。

十二年，以全權大臣定法國通商滇粵邊界章程。十三年，會訂葡萄牙通商約。十四年，海軍成船二十八，檄飭海軍提督丁汝昌統率全隊，週曆南北印度各海面，習風濤，練陣技，歲率為常。十五年，慈禧太后歸政，賞用紫韁。二十年，賞戴三眼花翎，而日朝變起。

時同、光諸臣及湘淮軍名將皆老死，鮮有存者。鴻章深知將士多不可恃，器械缺乏不應用，方設謀解紛難，而國人以為北洋海軍信可恃，爭起言戰，廷議遂銳意用兵。初敗於牙山，繼敗於平壤，日本乘勝內侵，陷九連、鳳凰諸城，大連、旅順旋失。复據威海、劉公島，海軍覆喪殆盡。於是議者交咎鴻章，褫其職，以王文韶代督直隸，命鴻章往日本議和。二十一年二月，抵馬關，與日本全權大臣伊藤博文、陸奧宗光議。鴻章遇刺傷面，日皇睦仁遣使慰問謝罪，卒以此結約解兵。會訂條款十二，割台灣、澎湖畀之。七月，還京，入閣辦事。

十二月，俄皇尼古拉加冕，充專使致賀，兼聘德、法、英、美諸國。二十二年正月，陛辭，德宗念垂老遠行，命其子經方、經述侍行。及與俄議新約，由俄使經總署訂定，世傳《中俄密約》。七閱月，回京復命，命直總理各國事務衙門。

十月，出督兩廣。二十六年，賞用方龍補服。義和團肇亂，八國聯軍入京，兩宮狩西安。詔鴻章入朝，充議和全權大臣，兼督直隸，有「此行為安危存亡所繫，勉為其難」之語。鴻章聞警兼程進，孑身入京與各國使臣將帥爭盟約，卒定和約十二款。二十七年七月，約成，相率退軍。頃之，充督辦大臣，旋署總理外務部事。積勞嘔血薨，年七十有九。事聞，兩宮震悼，賜祭葬，贈太傅，晉封**一等侯**，諡**文忠**，詔入祀賢良祠。

## 引據
* 
* 
* 
* 
* Words on Li Hung Chang from the Papers of Charles Daniel Tenney.
* Reminiscences of Li Hung Chang from the Papers of Charles Daniel Tenney.
* 

* 
* 

分類:清列傳